“Oqsaroy to‘qimachi LTD” O‘zbekiston-Yaponiya-Turkiya qo‘shma korxonasi faoliyatini tashkil etish to‘g‘risida

Qayta ishlangan paxta tolasi hajmlarini ko‘paytirish va uning raqobatbardoshli mahsulotga chuqur qayta ishlanishini ta’minlash, chet el investitsiyalarini jalb qilish asosida respublikaning eksport salohiyatini kengaytirish maqsadida Vazirlar Mahkamasi qaror qiladi:
 1. Quyidagilar:
 "O‘zbekyengilsanoat" uyushmasining “Sado” aksiyadorlik jamiyati tomonidan (Qashqadaryo viloyatining Shahrisabz shahri) “Mitsubisi korporeyshn” (Yaponiya) va “Bursel” (Turkiya) firmalari bilan quvvatlari 2002-yilda ishga tushiriladigan 4800 tonna taroqlangan kalava va 2000 tonna trikotaj polotno ishlab chiqaruvchi “Oqsaroy to‘qimachi LTD” O‘zbekiston-Yaponiya-Turkiya korxonasi (qo‘shma korxona) tashkil etilganligi;
 “Oqsaroy to‘qimachi LTD” qo‘shma korxonasining ustav fondi 2,444 mlrd Yaponiya iyeni miqdorida shakllantirilishi, ulushlar quyidagicha taqsimlanishi: “Sado” AJ — 41,75 foiz, “Bursel” firmasi — 54,85 foiz, “Mitsubisi korporeyshn” firmasi — 3,4 foiz;
 “Oqsaroy to‘qimachi LTD” qo‘shma korxonasi tomonidan “Mitsubisi korporeyshn” va “Bursel” firmalari bilan kalava va trikotaj polotno ishlab chiqaruvchi fabrikani foydalanishga tayyor holda topshirish sharti bilan loyihalashtirish, qurish va texnologiya jihatidan ta’minlash yuzasidan 7,078 mlrd Yaponiya iyenasi miqdorida kontrakt tuzilganligi;
 “Oqsaroy to‘qimachi LTD” qo‘shma korxonasi foydalanishga tayyor holda topshiriladigan qo‘shma korxona obyektlari qurilishining buyurtmachisi, “Mitsubisi korporeyshn” va “Bursel” firmalari esa bosh pudratchi tashkilotlar hisoblanishi;
 umumiy qiymati 8,460 mlrd Yaponiya iyenasini tashkil etadigan loyihani mablag‘ bilan ta’minlash 1-ilovaga* muvofiq;
 kontrakt qiymatining 6,015 mlrd Yaponiya iyenasi miqdoridagi 85 foizi Yaponiya Eksimbankining mablag‘ini qayta moliyalash yo‘li bilan Tashqi iqtisodiy faoliyat milliy bankining krediti hisobiga;
 kontrakt qiymatining 1,063 mlrd Yaponiya iyenasi miqdoridagi 15 foizi “Bursel” va “Mitsubisi korporeyshn” firmalarining ustav fondiga badallari hisobiga amalga oshirilishi;
 asosiy qarz, foizlar va loyihani amalga oshirish uchun beriladigan kreditga xizmat ko‘rsatish bilan bog‘liq xarajatlar tuzilgan kredit shartnomasi muddatlari va shartlarida 2-ilovaga* muvofiq “Oqsaroy to‘qimachi LTD” qo‘shma korxonasining o‘z valyuta mablag‘lari hisobiga qoplanishi;
 qo‘shma korxona tomonidan kreditni qaytarish davrida “Oqsaroy to‘qimachi LTD” qo‘shma korxonasi tomonidan ishlab chiqariladigan mahsulotning butun hajmi “Bursel” firmasi tomonidan tegishli davrda shakllangan jahon narxlaridan past bo‘lmagan narxlarda erkin almashtiriladigan valyutaga sotib olinishi ma’lumot uchun qabul qilinsin.
 2. "O‘zbekyengilsanoat" uyushmasi va “Sado” AJ “Mitsubisi korporeyshn” va “Bursel” firmalari bilan birgalikda “Oqsaroy to‘qimachi LTD” qo‘shma korxonasi obyektlarini foydalanishga topshirishni ta’minlagan holda qurilish ishlarini olib borish, shuningdek, kontrakt Yaponiyaning Eksimbanki tomonidan mablag‘ bilan ta’minlanishi shartlarini hisobga olgan holda kontrakt qiymati doirasida asbob-uskunalar va materiallar yetkazib berish yuzasidan subpudrat tashkilotlarni tanlash bo‘yicha uch oy muddatda tender o‘tkazsinlar.
 3. O‘zbekiston Respublikasi Tashqi iqtisodiy faoliyat milliy banki Yaponiyaning Eksimbanki bilan belgilangan tartibda kredit bitimi tuzsin va kredit resurslarini “Oqsaroy to‘qimachi LTD” qo‘shma korxonasiga qayta moliyalasin.
 4. Moliya vaziri Tashqi iqtisodiy faoliyat milliy bankining Yaponiyaning Eksimbanki oldidagi to‘lov majburiyatlari hamda “Oqsaroy to‘qimachi LTD” qo‘shma korxonasi majburiyatlari bo‘yicha Tashqi iqtisodiy faoliyat milliy bankiga O‘zbekiston Respublikasi Hukumati nomidan belgilangan tartibda kafolat berishga vakil qilinsin.
 5. Adliya vazirligi O‘zbekiston Respublikasi Hukumatining Yaponiyaning Eksimbankiga kafolati bo‘yicha yuridik xulosani tuzilgan banklararo bitimga muvofiq shakl bo‘yicha belgilangan tartibda rasmiylashtirsin.
 6. O‘zbekiston Respublikasi Makroiqtisodiyot va statistika vazirligi paxta tolasidan foydalanish balanslarini ishlab chiqishda 2001-yildan boshlab "O‘zbekyengilsanoat" uyushmasining buyurtmanomasiga muvofiq “Oqsaroy to‘qimachi LTD” qo‘shma korxonasining paxta tolasiga bo‘lgan talabini hisobga olsin, ushbu xomashyoga erkin almashtiriladigan valyutada haq to‘lansin.
 7. “Oqsaroy to‘qimachi LTD” qo‘shma korxonasi ko‘rsatib o‘tilgan qurilish uchun keltirilayotgan asbob-uskunalar va materiallar uchun qurilish tugallangungacha va korxona foydalanishga topshirilgunga qadar boj to‘lovlaridan (bojxona rasmiylashtiruvi uchun yig‘imlar bundan mustasno) ozod qilinsin.
 8. O‘zbekiston Respublikasi Tashqi ishlar vazirligi “Oqsaroy to‘qimachi LTD” qo‘shma korxonasida ishlash uchun kelayotgan chet ellik mutaxassislarga "O‘zbekyengilsanoat" uyushmasi buyurtmanomalari bo‘yicha ko‘p martalik vizalar belgilangan tartibda rasmiylashtirilishini ta’minlasin, ular konsullik yig‘imlari to‘lashdan ozod qilinsin.
 9. Qashqadaryo viloyati hokimligi:
 “Oqsaroy to‘qimachi LTD” qo‘shma korxonasi obyektlarini qurish va ularni foydalanishga topshirish uchun kelayotgan chet ellik mutaxassislarning yashashi uchun binolarni belgilasin va ularni belgilangan tartibda qo‘shma korxonaga bersin;
 qurilish davrida “Oqsaroy to‘qimachi LTD” qo‘shma korxonasi uchun olib kelinadigan asbob-uskunalar konteynerlarini vaqtincha saqlash uchun belgilangan tartibda yer uchastkasi ajratsin, ushbu uchastkadan keyinchalik xomashyo va tayyor mahsulot omborlari qurish uchun foydalanish imkoniyatini nazarda tutsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari M. Z. Usmonov zimmasiga yuklansin.